ህብረቱ የቀድሞ የሩሲያ ሰላይ መመረዝን በተመለከተ ከሩሲያ ማብራሪያ ለማግኘት ጥሪ አቀረበ
የአውሮፓ  ህብረት የቀድሞው የሩሲያ ሰላይ መመረዝ ላይ ማብራሪያ ለመጠየቅ ለሩሲያ አምባሳደር ጥሪ አቀርቧል፡፡ሩሲያ በበኩሏ መረጃ በሌለው ጉዳይ ህብረቱ በጭፍን ጥላቻ ነው የሚከሰኝ የሚል ምላሽ ሰጥታለች፡፡የዩናይትድ ኪንግደም ጠቅላይ ሚኒስትር ቴሬዛ ሜይ የቀድሞው ሰላይ ሰርጌ ስክሪፓል በእንግሊዟ ከተማ ሳልስበሪ ከልጃቸው ሁሊያ ጋር በሩሲያ ሰራሽ የነርቭ ጋዝ መመረዛቸውን ተከትሎ ባሳለፍነው ሳምንት ሩሲያን በጽኑ ሲከሷት ሰንብተዋል፡፡አሜሪካ በኋይት ሃውስ ቃልአቀባይ ሳራ ሳንደርስ በኩል ከቅርብ ወዳጇ ብሪታኒያ ጎን ለመቆም መዘጋጀቷን በደቂቃዎች ውስጥ ብትገልጽም፤ ፈረንሳይ እና ጀርመን እንደ ዩ ኬ ሁሉ ለድርጊቱ ሩሲያን ተጠያቂ በማድረግ ከብሪታኒያ ጎን መቆማቸውን ቢገልጹም ጠቅላይ ሚኒስትር ሜይ ሌሎች የአውሮፓ ሀገራት ባሳዩት መለሳለስ ግን የትችት ናዳቸውን ሲያወርዱባቸው ቆይተዋል፡፡አሁን ግን ለሜይ ቁጣ መልስ የሠጡ የመሰሉ የአውሮፓ ሀገራት በህብረታቸው በኩል ሞስኮ ለሚገኘው የህብረቱ አምባሳደር ጥሪ በማቅረብ ላይ ይገኛሉ፡፡  የአውሮፓ ህብረት በዚህ ውሳኔ ላይ ሊደርስ የቻለውም የዩናይትድ ኪንግደም ድንበርን በመጣስ ተግባሩን ልትፈጽም የምትችለው ሩሲያ ናት የሚለው ሀሳብ ሚዛን ደፊ እንደሆነ በመስማማቱ ነው፡፡ የህብረቱ ካውንስል ሩሲያን በዚህ ላይ ተጠያቂ ከማድረግ ሌላ አማራጭ እንደለሌም ነው የገለጸው፡፡ ሞስኮ ግን አሁንም በስክሪፓል የመመረዝ ጉዳይ የማውቀው ነገር የለም በሚል አቋሟ እንደጸናች ትገኛለች፡፡ ለንደን በሩሲያ ላይ ያወጀችውን የጥላቻ ዘመቻ የአውሮፓ ህብረት ማስተጋባቱ ያሳዝናልም ትላለች ሞስኮ፡፡ በሞስኮ የሚገኙ የዩናይትድ ኪንግደም አምባሳደሮች ደግሞ ሩሲያ ካስቀመጠችላቸው የግዜ ገደብም አስቀድሞ ኢምባሲውን ለቆ መውጣታቸውን ቢቢሲ ዘግቧል፡፡ የሩሲያ ጠቅላይ ሚኒስትር ቴሬዛ ሜይ ከስለላ ጋር ተያያዝነት አላቸው በሚል የጠረጠሯቸውን 23 የሩሲያ አምባሳደሮች ከለንደን እንዲወጡ የአንድ ሳምንት የጊዜ ገደብ መስጠታቸውን ተከትሎ፥ ሩሲያም ተመሳሳይ አጸፋዊ ውሳኔ ማስተላለፏ የሚታወስ ነው፡፡በጋዙ በሳልስበሪ የቢዝነስ ሥፍራ የተመረዙት የ66 ዓመቱ ሰርገ ስክሪፓል እና የ33 ዓመት ሴት ልጃቸው ሁሊያ በሆስፒታል እርዳታ ይደረግላቸው ከጀመረም 20 ቀናትን አስቆጥረዋል፡፡የአውሮፓ ህብረት ከጎናቸው በመቆሙ መደሰታቸውን የገለጹት ጠቅላይ ሚኒስትር ቴሬዛ ሜይ ድጋፉን የሚገባ በሚል ሉዓላዊነታችንን ለማስከበር በጋራ እንሟገታለን ሲሉም መልዕክታቸውን አስተላልፈዋል፡፡በሩሲያ የህብረቱ አምባሳደር ጀርመናዊው ማርካስ ኤዴሬር በጉዳዩ ላይ ከህብረቱ አባል ሀገራት ጋር ለመምከር የቤልጀሟ መዲና ብራሰልስ እንደሚደርሱ ይጠበቃል፡፡ የአውሮፓ ካውንስል አስቀድሞ ባወጣው መግለጫ ግን ከዩናይትድ ኪንግደም ጎን በመቆም የአብሮነት እሴታቸውን እንደሚያስጠብቁ ነው ያስታወቀው፡፡ ሞስኮ በበኩሏ ውሳኔው የአውሮፓን አህጉር አለመረጋጋት ውስጥ የሚጥል ነው ስትል ውሳኔውን ተችታለች፡፡ሚስ ሜይ ለህብረቱ ምክር ቤት ዲርጊቱን ሲገልጹ ኖቪቾክ የተሰኘውን መርዛማ ጋዝ በማምረት ሩሲያ ብቻዋን ላለፉት አሥርት ዓመታት የተካነችበት ተግባር በመሆኑ ለክሱ ሌላ ማስረጃ ማቅረብ አያሻውም ብለዋል፡፡የአውሮፓ ህብረት ምክር ቤት ፕሬዚዳንትም ይህንኑን የሚስ ሜይ ቃል በማስተጋባት ነው ሩሲያን ብቻ በጉዳዩ ተጠያቂ ያሉት፡፡ የሪፐብሊክ ኦፍ አየርላንድ እና ግሪክ ጠቅላይ ሚኒስትሮችን ጨምሮ በርካታ የአውሮፓ ሀገራት ርዕሰ ብሄሮችም ለብሪታኒያ ያላቸውን ድጋፍ በመግለጽ ሞስኮን ነቅፈዋል፡፡ ከሩሲያ በተጨማሪ በቻይና እና ሞንጎሊያ የህብረቱን ተልዕኮ የሚያስፈጽሙ ጀርመናዊው ዲፕሎማት ኤዴሬርም ህብረቱ ከሩሲያ ጋር እንዴት በዲፕሎማሲ መቀጠል አለበት በሚሉ ጉዳዮች ላይም ማብራሪያ እንዲሰጡ ይጠበቅባቸዋል፡፡  